Bendt Bendtsen (KF), 2003-04-01:
Kristeligt Folkeparti har den 26. februar 2003 fremsat forslag til folketingsbeslutning om genindførelse af et statsligt tilsyn til kontrol af, at prismærkningsloven overholdes.
Ifølge prismærkningsloven skal der i detailforretninger være tydelig oplysning om en vares pris inklusive moms og andre afgifter.
Denne oplysning kan gives ved mærkning eller skiltning.
Loven indeholder endvidere særlige oplysningskrav
i forbindelse med organiseret rabat- og kreditkøb.
Der er i medfør af loven udstedt en række bekendtgørelser om prisoplysninger og fakturering vedrørende tjenesteydelser.
Administrationen af prismærkningsloven blev den 1. januar 1991 overført fra Monopoltilsynet til Forbrugerstyrelsen.
Tilsynet med lovens overholdelse blev ophævet, idet Folketinget forudsatte, at overholdelse af reglerne fremover kunne sikres gennem selvjustits inden for brancherne, vågne forbrugere og offentlig information.
Da prismærkningsloven blev overført til Forbrugerstyrelsen,
blev der således lagt vægt på, at offentlig information er et element, der skal bidrage til lovens overholdelse.
Både Forbrugerstyrelsen og Forbrugerinformation giver oplysning om prismærkning som led i den almindelig informationsvirksomhed.
Klare prisoplysninger er ikke bare et krav efter loven, men også en væsentlig forudsætning for gode kundeforhold.
Detailhandlerne har derfor en væsentlig interesse i at sikre
forbrugerne klare og tydelige prisoplysninger.
Endelig er lovens bestemmelser strafbelagt.
Enhver kan således indgive en politianmeldelse.
Det vil sige, at både forbrugere, virksomheder og organisationer kan indgive en politianmeldelse, hvis den erhvervsdrivende ikke overholder prismærkningslovens regler. Loven indeholder, som forslagsstillerne påpeger, nogle meget væsentlig regler, der medvirker til at sikre prisgennemsigtighed på markedet, hvilket også er til gavn for priskonkurrencen.
Reglerne giver forbrugerne mulighed for at sammenligne priser på varer, så man lettere kan gøre det mest fordelagtige køb.
Jeg vil gerne understrege, at jeg lægger meget vægt på, at prismærkningsloven overholdes.
Der er som led i regeringens forbrugerpolitiske oplæg, »Ny forbrugerpolitik«, lagt op til en styrkelse af virksomhedernes adgang til målrettet information om forbrugerforhold.
Disse oplysninger vil blive givet i tilknytning til en kommende erhvervsportal og forbrugerportalen.
Dette initiativ vil naturligvis også omfatte prismærkningslovens regler og være et led i sikringen af lovens efterlevelse.
Jeg finder det naturligt, at der i den forbindelse bør foretages en vurdering af, hvorledes de nuværende virkemidler for sikring af prismærkningslovens efterlevelse fungerer.
Jeg mener dog ikke, at et eventuelt tilsyn skal bestå af prisinspektører, som det var tilfældet før 1991.
Et dynamisk tilsyn som tilsynet efter markedsføringsloven giver adgang til at foretage prioritering af tilsynsaktiviteterne efter et væsentlighedskriterium, dvs. betydningen af den pågældende overtrædelse for forbrugerne i almindelighed.
Et sådant tilsyn kan være et godt supplement til adgangen for enhver til at indgive en politianmeldelse.
Jeg finder derfor, at man i forbindelse med den kommende revision af prismærkningsloven bør vurdere, om der er behov
Regeringen finder på den baggrund, at det er for tidligt at tage stilling til, om der skal genindføres et tilsyn med prismærkningsloven.
Denne beslutning må helt naturligt afvente arbejdet med moderniseringen af prismærkningsloven.
I den forbindelse vil jeg meget gerne tage en åben diskussion af, hvordan et eventuelt tilsyn kan udformes, hvis undersøgelsen viser, at der er et behov herfor. Regeringen kan hermed ikke støtte beslutningsforslaget.